Vana veZimbabwe Vanosungwa muSouth Africa
Zvinonzi vanhu vazhinji vevakasungwa ava, vakatorwa vakangopfeka mbatya dzekurarisa uye vamwe vasina kupfeka zvakanaka.
Mapurisa muJohannesburg, kuSouth Africa, neChitatu usiku akasunga zvizvarwa zveZimbabwe pamwe nezvekune dzimwe nyika, izvo zviri kugara pachechi yeMethodist iri makare muJohannesburg. Vanhu vakasungwa ava, vanofungidzirwa kuti havana magwaro anovabvumidza kugara munyika iyi zviri pamutemo. Zvinonziwo mapurisa paakasvika pachechi iyi, akati aitsvaga vanhu vari kugara muSouth Africa zvisiri pamutemo, zvombo pamwe nezvinodhaka . Mutungamiri weCentral Methodist Church, Bishop Paul Verryn, vati maitirwo akaitwa nemapurisa akavafungisa zvaiitika munguva yehutongi hwerusarura ganda apo vatema vairohwa nekushungurudzwa nemapurisa. Zvinonziwo vanhu vazhinji vevakasungwa ava vakatorwa vakangopfeka mbatya dzekurarisa, uye vamwe vasina kupfeka zvakanaka. Midziyo nezvimwe zvakaita semacellphonenemari zvinonzi zvakatorwawo nemapurisa muchiitiko ichi. NeChina masikati, Bishop Verryn vakashanyira kamba yemapurisa yeOld John Vorster uko kune vachiri muhusungwa, vakati mabatirwo ari kuitwa vasungwa ava, haana kukodzera. Vatiwo vanhu vari pakati pemazana maviri nemazana mashanu, vachiri muhusungwa. Sangano reZimbabwe Exiles Forum raburitsawo gwaro rinoshora zvakaitwa nemapurisa izvi. Executive Director vesangano iri, VaGabriel Shumba, vaita hurukuro naJonga Kandemiiri kuti tinzwe zvizhinji. Dzimwe Nhau Kubva kuStudio 7...